ในรอบปี 2550 ที่ผ่านมาเศรษฐกิจของประเทศได้เผชิญกับปัจจัยต่างๆ
มากมายทั้งจากภายในประเทศและต่างประเทศ ที่สำคัญ ดังนี้

ความเสี่ยงจากราคาน้ำมันที่ผันผวน

ระดับราคาน้ำมันดิบในตลาดโลกในช่วงปีที่ผ่านมามีความผันผวนเป็นอย่างมาก โดยในช่วงไตรมาสที่
4 ของปี ระดับราคาสูงถึง 97.08 เหรียญสหรัฐ/บาร์เรล
เป็นผลทำให้ระดับราคาน้ำมันดีเซลภายในประเทศสูงถึง 29.34 บาท/ลิตร
ซึ่งเป็นระดับราคาที่เพิ่มสูงมากในรอบหลายๆ ปี (รายละเอียดตามตารางที่ 5)
และมีผลกระทบโดยตรงต่อต้นทุนในการดำเนินงานของบริษัทรับเหมาก่อสร้าง
ระดับราคาน้ำมันที่เพิ่มสูงขึ้นอย่างต่อเนื่อง
ก็จะมีผลต่อราคาวัสดุก่อสร้างที่มีน้ำมันเป็นส่วนประกอบด้วย

และในส่วนที่มีผลกระทบในด้านค่าใช้จ่ายในการขนส่ง
หรือค่าใช้จ่ายในการเดินเครื่องจักรก่อสร้างต่างๆ
การที่ราคาน้ำมันมีความผันผวนมากทำให้การคำนวณต้นทุนในส่วนนี้เป็นไปอย่างไม่แน่นอน
ซึ่งมีผลในการประมาณราคาค่าก่อสร้างมีผลให้ต้องมีการเผื่อราคาไว้ค่อนข้างมากอันมีผลต่อการแข่งขันในการประมูลงาน
และทำให้เจ้าของงานที่ว่าจ้างก่อสร้างต้องรับภาระในค่าก่อสร้างที่สูงเกินควร
และอาจเป็นไปได้ว่าผู้รับเหมาที่ทำการเผื่อค่าใช้จ่ายในส่วนนี้มากเกินควรอาจไม่ได้รับเลือกให้เป็นผู้ดำเนินการก่อสร้างโครงการที่สำคัญๆไป

ส่วนผลกระทบทางอ้อมจากการที่ราคาน้ำมันเพิ่มสูงขึ้น
ซึ่งอาจกระทบต่อภาคครัวเรือนซึ่งต้องใช้น้ำมันเชื้อเพลิงสำหรับยานพาหนะและค่าโดยสารสาธารณะ
ส่งผลต่อการวางแผนการตัดสินใจซื้อที่อยู่อาศัยให้ชะลอออกไป
และอาจเป็นผลให้ผู้ประกอบการในธุรกิจพัฒนาที่อยู่อาศัยเพิ่มความระมัดระวังในการขยายโครงการเนื่องจากความเสี่ยงจากภาวะราคาน้ำมันที่มีผลกระทบต่อปัจจัยอื่นๆด้วยเช่น
ภาวะราคาสินค้า แนวโน้มอัตราดอกเบี้ย ฯลฯ
หากมีความรุนแรงจะส่งผลกระทบต่อกำลังซื้อของผู้บริโภคได้
ซึ่งมีผลกระทบต่อบริษัทรับเหมาก่อสร้างอย่างหลีกเลี่ยงไม่ได้

อย่างไรก็ตาม บริษัทฯมีมาตรการรองรับเพื่อลดความเสี่ยงดังกล่าว ได้แก่ การบริหารจัดการที่ดี
โดยการติดตามความเคลื่อนไหวของราคาน้ำมันอย่างต่อเนื่องซึ่งสามารถคาดการณ์ล่วงหน้า
จะเป็นประโยชน์ต่อการประมาณราคาการรับงานก่อสร้าง
อีกทั้งการเจรจาต่อรองกับผู้ว่าจ้างก็จะมีส่วนช่วยลดความเสี่ยงได้เช่นกัน
รวมไปถึงการหาลู่ทางและขยายศักยภาพไปในตลาดต่างประเทศก็เป็นอีกแนวทางหนึ่งซึ่งสามารถบรรเทาความเสี่ยงดังกล่าวได้บ้าง
โดยเฉพาะประเทศในแทบภูมิภาคตะวันออกกลางซึ่งมีแนวโน้มการขยายตัวอย่างมากในช่วง 5
ปีที่ผ่านมา
และยังคงมีปริมาณงานก่อสร้างรองรับอยู่จำนวนมากเป็นโอกาสอันดีที่บริษัทจะได้เพิ่มขีดความสามารถงานก่อสร้างและขยายธุรกิจในต่างประเทศ
โดยปัจจุบันบริษัทได้พันธมิตรทางธุรกิจในการรับงานก่อสร้างประเทศสหรัฐอาหรับเอมิเรตส์แล้ว
โดยอยู่ระหว่างดำเนินการ (รายละเอียดตามหัวข้อ 2.2
ภาพรวมการประกอบธุรกิจของบริษัทและกิจการร่วมค้า)

ความเสี่ยงจากราคาวัสดุก่อสร้าง

โดยทั่วไปราคาวัสดุก่อสร้างจะเปลี่ยนแปลงไปตามภาวะของระดับอุปสงค์และอุปทานในตลาด
และยังขึ้นอยู่กับระดับราคาน้ำมันอีกด้วย เพราะเหตุว่า
วัสดุก่อสร้างเกือบทุกประเภทมีความเกี่ยวข้องกับน้ำมันเป็นอย่างมากไม่ว่าจะเป็นในส่วนที่เป็นวัตถุดิบที่ต่อเนื่องมาจากน้ำมัน
เช่น ยางมะตอย พลาสติก พีวีซี เป็นต้น
(ซึ่งวัตถุดิบดังกล่าวเป็นวัตถุดิบในการผลิตส่วนประกอบของงานก่อสร้างหลายประเภท)
จากตัวเลขดัชนี Construction Materials Price Index (CMI)
(ซึ่งสำนักงานดัชนีเศรษฐกิจการค้า กระทรวงพาณิชย์ เป็นผู้รวบรวมข้อมูล
จากการสำรวจราคาสินค้าวัสดุก่อสร้างในเขตกรุงเทพ และปริมณฑล จำนวน 88 รายการ
โดยเริ่มตั้งแต่ ปี 2543 เป็นต้นมา) พบว่าในช่วงปีที่ผ่านมา
ดัชนีดังกล่าวมีแนวโน้มเพิ่มสูงขึ้นตามลำดับ กล่าวคือ จาก 131.5 จุด ในเดือนธันวาคม 2549
และเพิ่มสูงสุดในเดือนธันวาคม 2550เท่ากับ 140.5 จุด (รายละเอียดตามตารางที่ 6)
และนับเป็นครั้งแรกที่ดัชนีดังกล่าวเพิ่มขึ้นสูงสุดนับตั้งแต่มีการจัดทำดัชนี CMI ขึ้นมา
โดยเฉพาะดัชนีราคาเหล็กและผลิตภัณฑ์เหล็ก ซึ่งมีค่า เท่ากับ 195.6 จุด ซึ่งเพิ่มขึ้นเท่ากับร้อยละ
18.12 เมื่อเทียบกับช่วงเดียวกันของปีก่อน
และเป็นการเพิ่มขึ้นสูงนับตั้งแต่มีการจัดทำดัชนีนี้ขึ้นมาเช่นกัน สาเหตุสำคัญเนื่องมาจาก
ราคาวัตถุดิบนำเข้าสูงขึ้น
ประกอบกับสาธารณรัฐประชาชนจีนได้ประกาศขึ้นภาษีส่งออกผลิตภัณฑ์เหล็กส่งผลให้ราคาเหล็กปรับตัวสูงขึ้น
ในขณะที่ความต้องการใช้ภายในประเทศเพิ่มขึ้น
ซึ่งมีผลกระทบโดยตรงต่อต้นทุนในการดำเนินงานของบริษัทรับเหมาก่อสร้างด้วยเช่นกัน

บริษัทได้ตระหนักถึงความสำคัญในเรื่องดังกล่าว โดยได้ดำเนินการบริหารความเสี่ยงในหลายมิติ
ดังนี้ การติดตามความเคลื่อนไหวของราคาวัสดุก่อสร้างอย่างต่อเนื่อง
หากมีทิศทางหรือแนวโน้มที่เพิ่มขึ้น บริษัทจะสั่งซื้อกับคู่ค้า/ผู้ผลิตรายใหญ่ในจำนวนคราวละมากๆ
ซึ่งสามารถเจรจาต่อรองรวมทั้งได้ราคาและเงื่อนไขที่เหมาะสม
อีกทั้งบริษัทอาจได้พันธมิตรทางการค้าในการดำเนินธุรกิจในอนาคต
สำหรับบางโครงการเจ้าของโครงการจะเป็นผู้จัดหาวัสดุก่อสร้างให้กับบริษัท
ทำให้ลดความเสี่ยงไปได้ระดับหนึ่ง

ความเสี่ยงจากอัตราดอกเบี้ย

เมื่อภาวะเศรษฐกิจมีการเจริญเติบโตขึ้น
และภาวะการลงทุนมีมากขึ้นแนวโน้มของอัตราดอกเบี้ยย่อมสูงขึ้นตามกลไกของระบบเศรษฐกิจโดยรวม
ซึ่งในการดำเนินการธุรกิจก่อสร้างย่อมหลีกเลี่ยงได้ยากที่จะไม่มีการกู้ยืมเงินจากสถาบันการเงินเพื่อใช้ในการบริหารโครงการก่อสร้าง
โดยเฉพาะโครงการก่อสร้างขนาดใหญ่ยิ่งจำเป็นต้องมีแหล่งเงินทุนในการซื้อวัตถุดิบรวมทั้งการจ้างแรงงานเป็นจำนวนมากโดยดำเนินการล่วงหน้าไปก่อนที่จะได้รับเงินค่าจ้างจากเจ้าของโครงการที่ว่าจ้างให้ดำเนินการ
ดอกเบี้ยจึงถือว่าเป็นต้นทุนอย่างหนึ่งที่เกิดขึ้นในการดำเนินการ
และหากการส่งมอบงานให้กับเจ้าของงานล่าช้าออกไป
การได้รับเงินค่าจ้างล่าช้าย่อมทำให้เกิดภาวะขาดทุนกำไรที่มีการตั้งประมาณการไว้ก่อนการดำเนินการได้

บริษัทฯ มีความเสี่ยงจากอัตราดอกเบี้ยในระดับต่ำ เนื่องจากบริษัทฯ
มีการบริหารกระแสเงินสดหมุนเวียนอยู่ในระดับที่เหมาะสมเพียงพอ
และได้ทยอยชำระคืนเงินกู้ยืมมาอย่างต่อเนื่อง ณ สิ้นปี 2550
บริษัทฯมีหนี้สินทางการเงินกับสถาบันการเงินภายในประเทศ โดยเป็นเงินกู้ยืมแบบมีระยะเวลา
ยอดหนี้คงเหลือ 40 ล้านบาท จากวงเงิน 170
ล้านบาทโดยมีอัตราดอกเบี้ยเฉลี่ยสำหรับลูกค้ารายใหญ่ชั้นดี (MLR) อยู่ที่อัตราร้อยละ 7.125 –
8.00 ในช่วงปีที่ผ่านมาอัตราดอกเบี้ยได้มีการปรับลดลงมาโดยตลอด อยู่ระหว่างร้อยละ 0.5 –
1.00 ต่อปี อย่างไรก็ตาม ณ วันที่ 31 มกราคม 2551 บริษัทฯได้ชำระหนี้คงเหลือเสร็จสิ้นแล้ว
ทำให้ลดความเสี่ยงจากความผันผวนของอัตราดอกเบี้ยในที่สุด

ความเสี่ยงทางด้านการเมือง

การเปลี่ยนแปลงและความไม่แน่นอนทางการเมืองของประเทศ
จะมีผลกระทบโดยตรงต่อจิตวิทยาและบรรยากาศในการลงทุน ทั้งจากนักลงทุนในประเทศ
และต่างประเทศ โดยเฉพาะงบประมาณเพื่อการลงทุนในโครงการพื้นฐานขนาดใหญ่ (Mega
Project) และงบประมาณด้านการก่อสร้างในโครงการต่างๆ
อาจมีผลกระทบในการชะลอการก่อสร้างหรือเลื่อนออกไป
ซึ่งเป็นปัจจัยสำคัญที่มีต่อการตัดสินใจของผู้ลงทุน ผู้ว่าจ้าง
ทั้งจากโครงการของภาครัฐและของภาคเอกชน
โดยในส่วนของภาคเอกชนเองก็ต้องรอความชัดเจนของสถานการณ์ทางการเมือง
ซึ่งส่งผลกระทบต่อการขยายตัวของธุรกิจภาคอสังหาริมทรัพย์ ภาคการก่อสร้าง บริการออกแบบ
จัดหา ฯลฯ และภาคที่เกี่ยวเนื่องกับงานก่อสร้างทั้งหมด

ภาพรวมอุตสาหกรรมการก่อสร้างไทยในปีที่ผ่านมา มีแนวโน้มชะลอตัวลงอย่างต่อเนื่อง
มีอัตราขยายตัวการลงทุนในด้านการก่อสร้าง ร้อยละ 2.2
เมื่อเปรียบเทียบกับช่วงเดียวกันของปีที่มีอัตราการขยายตัว ร้อยละ 4.0 ในปี 2549
และโดยเฉพาะอย่างยิ่งการลงทุนด้านการก่อสร้างของภาคเอกชนซึ่งสะท้อนให้เห็นภาพการลงทุนในด้านอสังหาริมทรัพย์
พบว่ามีอัตราการขยายตัวลดลงอย่างมาก ร้อยละ -0.06 และ ร้อยละ -1.2
เป็นการลดลงติดต่อกันตลอดระยะ 2 ไตรมาสแรกของปี รวมทั้งเป็นการลดลงเป็นครั้งแรกในรอบ 7
ปี นับตั้งแต่ปี พ.ศ. 2543 เป็นต้นมา (ตารางที่ 9, แผนภาพที่ 9)
สถานการณ์ดังกล่าวส่วนหนึ่งเป็นผลสืบเนื่องมาจากความไม่แน่นอนทางการเมืองซึ่งมีผลกระทบต่อความมั่นใจในการใช้จ่ายของผู้บริโภครวมทั้งการขยายการลงทุนของภาคธุรกิจ

สำหรับแนวโน้มอุตสาหกรรมการก่อสร้างไทยในปี 2551 คาดการณ์ว่า
ตัวแปรสำคัญที่กำหนดการฟื้นตัวของระบบเศรษฐกิจ และความเชื่อมั่นการลงทุนของภาคธุรกิจ คือ
ความชัดเจนทางด้านการเมือง เสถียรภาพรัฐบาลใหม่ การฟื้นตัวของระบบเศรษฐกิจภายในประเทศ
ประสิทธิภาพในการนำนโยบายไปปฏิบัติ และการเร่งรัดโครงการลงทุนขนาดใหญ่ เช่น
โครงการรถไฟฟ้า เป็นต้น ซึ่งมีส่วนช่วยสร้างความเชื่อมั่นให้แก่ ผู้บริโภค ผู้ประกอบการ
และนักลงทุนไทยและต่างประเทศต่อเศรษฐกิจไทยมากขึ้น
รวมทั้งอุตสาหกรรมการก่อสร้างไทยเช่นกัน
สำหรับมาตรการรองรับเพื่อลดความเสี่ยงดังกล่าวให้น้อยลงนั้น
โดยบริษัทมุ่งเน้นที่จะให้บริการที่มีคุณภาพภายใต้ระยะเวลาที่กำหนด
ซึ่งได้รับความไว้วางใจจากลูกค้าหรือผู้ว่าจ้างด้วยดีเสมอมา
ร่วมทั้งการหาลู่ทางในการขยายศักยภาพด้านงานก่อสร้างไปยังต่างประเทศตามที่กล่าวข้างต้นแล้ว

ความเสี่ยงจากการแข่งขันที่สูงขึ้น

การแข่งขันในธุรกิจการก่อสร้างยังคงมีการแข่งขันที่สูงแม้สภาพการณ์ในขณะนี้ยังคงมีงานก่อสร้าง
แต่อยู่ในภาวะที่เริ่มชะลอตัวในส่วนของภาคเอกชน เนื่องจากผู้ว่าจ้างรอความชัดเจนของรัฐบาล
และในส่วนของโครงการขนาดใหญ่ของรัฐ อันได้แก่ โครงการรถไฟฟ้า
ถึงแม้จะมีความชัดเจนมากขึ้น
แต่เมื่อมีการประมูลงานแล้วส่วนแบ่งที่บริษัทรับเหมาก่อสร้างภายในประเทศจะได้รับอนิสงฆ์จากโครงการดังกล่าวมากน้อยเพียงใด
และบริษัทที่ได้รับคัดเลือกจะต้องมีคุณสมบัติความพร้อมในด้านต่างๆครบถ้วนซึ่งทำให้มีเพียงบริษัทรับเหมาก่อสร้างที่จะเป็นผู้รับเหมาหลักที่จะได้งานไม่กี่ราย
และหากเข้าเป็นผู้รับเหมาช่วงงานอีกทอดย่อมได้รับความเสี่ยงในผลกำไรที่ได้นั้นลดน้อยเป็นทอดๆไป

นอกจากนี้ การแข่งขันในอุตสาหกรรมก่อสร้างที่สูงขึ้น
และการเพิ่มจำนวนของบริษัทรับเหมาก่อสร้างทั้งจากบริษัทรับเหมาก่อสร้างสัญชาติไทยและสัญชาติต่างประเทศที่มีจำนวนเพิ่มมากขึ้น
ย่อมส่งผลให้เกิดการแข่งขันในด้านราคา เป็นผลให้กำไรขั้นต้นที่ได้รับของแต่ละบริษัทลดน้อยลง
และส่งผลกระทบต่อความสามารถในการทำกำไรของบริษัทฯในที่สุด

บริษัทจึงมุ่งเน้นที่จะให้บริการที่มีคุณภาพภายใต้ระยะเวลาที่กำหนด
และที่สำคัญภายใต้งบประมาณซึ่งเป็นหัวใจสำคัญที่ทำให้ธุรกิจการก่อสร้างประสบความสำเร็จ
บริษัทพยายามหลีกเลี่ยงการแข่งขันทางด้านราคากับผู้รับเหมารายอื่นๆ
และเลือกประมูลงานที่บริษัทมีความชำนาญเพื่อให้ได้กำไรขั้นต้นในอัตราที่เหมาะสมเป็นหลัก
รวมทั้งการพิจารณาคัดเลือกผู้ว่าจ้าง/เจ้าของโครงการโดยดำเนินการตรวจสอบประวัติการทำธุรกิจ
สถานะทางการเงิน ความสามารถในการชำระเงิน จากแหล่งข้อมูลต่างๆ ทั้งจากงบการเงิน
สอบถามจากแหล่งข้อมูลที่น่าเชื่อถือ เช่น ผู้ประกอบการพัฒนาอสังหาริมทรัพย์ ผู้รับเหมารายอื่น
เป็นต้น ซึ่งมีส่วนช่วยลดความเสี่ยงจากการแข่งขันที่สูงขึ้น

ความเสี่ยงจากความร่วมมือกับพันธมิตรทางการค้าในลักษณะ กิจการร่วมค้า (Joint Venture)

เป็นที่ทราบกันดีอยู่แล้วว่า ธุรกิจรับเหมาก่อสร้างเป็นธุรกิจที่มีการแข่งขันกันอย่างรุนแรง
นับวันก็ยิ่งทวีความรุนแรงเพิ่มมากขึ้น อันเนื่องมาจาก ราคา
ความสัมพันธ์ใกล้ชิดกับผู้มีอำนาจในการต่อรอง หรือเงื่อนไขพิเศษต่างๆ และผู้รับเหมาข้ามชาติ
ซึ่งทั้งหมดนี้ ผู้รับเหมารายเล็กหรือรายใหม่ มีโอกาสน้อยมากที่จะเข้ามามีส่วนร่วม
ซึ่งทำให้ขาดโอกาสอันดีในการพัฒนาขีดความสามารถหรือองค์ความรู้ในด้านเทคโนโลยีการก่อสร้างสมัยใหม่
หากขาดความร่วมกันอย่างจริงจัง และการเปิดโอกาสในการแข่งขัน

ความร่วมมือระหว่างพันธมิตรทางการค้า จึงถือว่ามีความสำคัญและมีความจำเป็นอย่างยิ่ง
ต่อการแข่งขันที่รุนแรงโดยเฉพาะกับผู้รับเหมาข้ามชาติ ทั้งนี้อันเนื่องมาจาก
ความเชี่ยวชาญเฉพาะด้าน การถ่ายทอดเทคนิค เทคโนโลยีการก่อสร้างนำสมัย
ซึ่งเป็นประโยชน์อย่างยิ่งหากมีความร่วมมือระหว่างพันธมิตรทางการค้าอย่างแท้จริง

อย่างไรก็ตามความร่วมมือกับพันธมิตรทางการค้าในลักษณะ กิจการร่วมค้า (Joint Venture)
ย่อมมีความเสี่ยงเช่นกัน ซึ่งเกิดจากคู่สัญญาไม่ปฏิบัติตามสัญญา หรือ เงื่อนไข หรือ
ข้อตกลงที่ร่วมทุนไว้ ซึ่งอาจทำให้บริษัทฯ ต้องเข้ารับผิดชอบในส่วนของผู้ร่วมทุนในกิจการร่วมค้านั้น
ซึ่งมีผลต่อต้นทุนในการดำเนินงานที่สูงขึ้น เป็นผลให้กำไรขั้นต้นที่ได้รับลดน้อยลง
หรือเกิดผลขาดทุนในโครงการก่อสร้าง เป็นต้น ปัจจุบันบริษัทมีพันธมิตรทางการค้าในลักษณะ
กิจการร่วมค้า ได้แก่ กิจการร่วมค้า ซินเท็ค-ไมวาน ซึ่งกิจการฯ
ดังกล่าวอยู่ระหว่างการดำเนินโครงการก่อสร้าง และรับเงินตามงวดงานจากการเคหะแห่งชาติ
ในโครงการบ้านเอื้ออาทร

บริษัทฯ มีนโยบายร่วมมือกับพันธมิตรทางการค้าในลักษณะ กิจการร่วมค้า
ในกิจการที่ดำเนินธุรกิจที่เอื้อประโยชน์, มีความเกี่ยวเนื่องกับธุรกิจบริษัทฯ
และมีแนวโน้มการเติบโตที่ดี สำหรับสัดส่วนเงินลงทุนและนโยบายการบริหารงานกิจการร่วมค้านั้น
ขึ้นกับความเชี่ยวชาญในธุรกิจ , ความสามารถในการลงทุน และอำนาจการบริหารงานเป็นหลัก

การปฏิบัติตามสัญญาการก่อสร้าง

การปฏิบัติตามสัญญาเป็นสิ่งที่สำคัญมากต่อการประกอบธุรกิจ
อย่างไรก็ตามความล่าช้าของโครงการก่อสร้างก็มีโอกาสเกิดขึ้นได้เสมอ
โดยความล่าช้าดังกล่าวอาจเกิดขึ้นเนื่องมาจากเจ้าของโครงการหรือผู้ว่าจ้าง เช่น
การเปลี่ยนแปลงสัญญา การเปลี่ยนแปลงแบบก่อสร้าง หรือการขาดแคลนเงินทุน เป็นต้น
หรืออาจเป็นผลมาจากความล่าช้าของทีมงานของบริษัท

สำหรับความล่าช้าที่เป็นผลมาจากเจ้าของโครงการ
อาจทำให้บริษัทผู้รับเหมาต้องรับภาระค่าใช้จ่ายต่างๆ ที่เพิ่มมากขึ้น เช่น ระยะเวลาการก่อสร้าง
ค่าแรงงาน ค่าสาธารณูปโภค โดยไม่เป็นผลดีต่อทั้ง 2 ฝ่าย เนื่องจากการปรับเปลี่ยน การเพิ่มเติม
ต้องใช้เวลาและมีค่าใช้จ่ายเกิดขึ้น ในกรณีของบริษัทเมื่อเกิดเหตุการณ์เช่นนี้ขึ้น
บริษัทได้ดำเนินการประสานงานกับทุกฝ่ายที่เกี่ยวข้อง เพื่อให้ได้ขอยุติและเป็นประโยชน์ต่อทุกฝ่าย
โดยในช่วงที่ผ่านมาก็ได้รับความร่วมมือดี

ในกรณีความล่าช้าเป็นผลเนื่องจากปฏิบัติงานของบริษัท
ในช่วงที่ผ่านมาบริษัทได้ดำเนินการตามระบบบริหารงานคุณภาพ ISO 9001:2000
มาใช้ในการรักษามาตรฐานการปฏิบัติงาน
รวมทั้งดำเนินการทบทวนการดำเนินการตั้งแต่ก่อนดำเนินการทำสัญญารับงาน ช่วงหลังการเซ็นสัญญา
และระหว่างการดำเนินการก่อสร้าง เพื่อให้การดำเนินการก่อสร้างสำเร็จลุล่วงไปด้วยดี
ตามความต้องการของลูกค้า และตามกำหนดเวลาของสัญญา
ซึ่งทั้งหมดได้ดำเนินการเป็นไปตามที่ได้กำหนดไว้

สถาบันการเงิน

บริษัทรับเหมาก่อสร้างจะต้องมีเงินทุนหมุนเวียนในการดำเนินธุรกิจอย่างเพียงพอ
เพื่อใช้ในการบริหารจัดการ การจัดซื้อวัตถุดิบ วัสดุก่อสร้าง ค่าจ้างแรงงาน
เป็นหลักทรัพย์ค้ำประกันกับธนาคารพาณิชย์สำหรับการขอหนังสือค้ำประกันต่างๆ เช่น
หนังสือค้ำประกันสัญญา (Performance Bond) หนังสือค้ำประกันผลงาน (Retention Bond)
ทั้งนี้ ธนาคารพาณิชย์ต่างๆ มีนโยบายในการออกหนังสือค้ำประกันที่แตกต่างกัน
ซึ่งขึ้นอยู่กับนโยบายในการบริหารความเสี่ยง (Risk Management Policy)
และมาตรฐานการประกันความเสี่ยง ซึ่งอาจมีการเปลี่ยนแปลงได้

ในการเปลี่ยนแปลงนโยบายของสถาบันการเงินอาจนำมาซึ่งผลกระทบต่อบริษัทผู้รับเหมาก่อสร้าง
เช่น เงื่อนไขหนังสือค้ำประกัน การให้สินเชื่อ ได้แก่ อัตราดอกเบี้ย ค่าธรรมเนียม
หลักทรัพย์ค้ำประกัน เป็นต้น ซึ่งทั้งหมดผู้รับเหมาต้องรับภาระต้นทุนสูงขึ้นเช่นกัน

ในช่วงที่ผ่านมานั้น บริษัทได้รับความร่วมมือจากธนาคารพาณิยช์หลายๆ แห่งด้วยดีเสมอมา
ในด้านหนังสือค้ำประกัน และด้านสินเชื่อ และบริษัทฯ
มุ่งเน้นที่จะปฏิบัติตามพันธะสัญญาที่ได้ให้ไว้กับสถาบันการเงินต่างๆ อย่างเคร่งครัด เช่น
การชำระเงินตามแผนที่กำหนด เป็นต้น บริษัทฯเชื่อว่าการปฏิบัติดังกล่าวทำให้สถาบันการเงินต่างๆ
จัดให้บริษัทฯ เป็นลูกค้าชั้นดี และมีส่วนลดในด้านอัตราดอกเบี้ย ค่าธรรมเนียม ต่างๆ ในที่สุด

ความเสี่ยงด้านคุณภาพของแรงงาน

แรงงานที่ใช้ในงานก่อสร้างนั้นมีหลากหลายประเภท และหลายระดับความละเอียดของงาน
งานบางประเภทเป็นงานที่ไม่ต้องการความปราณีต ใช้เพียงแรงงานเป็นหลัก เช่น งานขุดดิน
ถมทราย งานเทคอนกรีต หรืองานผูกเหล็กเส้น เป็นต้น
แต่บางประเภทก็อาศัยความชำนาญของช่างเป็นอย่างมาก ซึ่งส่วนใหญ่อยู่ในงานสถาปัตยกรรม เช่น
งานติดตั้งวงกบประตู-หน้าต่างและปรับบาน งานบุพื้นผิวต่างๆ เป็นต้น
การจัดหาแรงงานที่มาดำเนินการจึงเป็นส่วนที่สำคัญ หากจัดหาแรงงานที่ไม่มีคุณภาพมาดำเนินการ
ย่อมมีความเสี่ยงที่จะได้ผลงานออกมาไม่ได้ตามมาตรฐาน เจ้าของงานผู้ว่าจ้างไม่รับงาน
ต้องมีการแก้ไข ซึ่งจะต้องมีค่าใช้จ่ายมากกว่างานติดตั้งแต่แรก
กล่าวคือต้องทำการรื้อถอนสิ่งที่ติดตั้งไปแล้ว และทำการติดตั้งใหม่
ค่าดำเนินการย่อมมากกว่าสองเท่าของการติดตั้งหนเดียว

แรงงานที่มีความชำนาญจึงเป็นทรัพยากรที่จำเป็นต้องมีการจัดหาและดูแลให้เป็นแรงงานสำคัญในการทำงาน
การจัดการแรงงานเหล่านี้อาจทำได้โดยการคัดเลือกโดยการทดสอบ การฝึกหัดขึ้นมาใหม่
การให้ความรู้อย่างต่อเนื่อง การสร้างแรงจูงใจให้เกิดการพัฒนาตนเอง
และหากเป็นแรงงานที่เป็นผู้รับเหมาช่วงอาจทำได้โดยมีการขึ้นทะเบียนรวมทั้งจัดให้มีการประเมินผลงานที่ผ่านมาเพื่อใช้เป็นข้อมูลในการจัดระดับของคุณภาพของผู้รับเหมาช่วง

ในแต่ละปีบริษัทฯ มีนโยบายในการเพิ่มขีดความสามรถ เพิ่มศักยภาพของแรงงานอย่างต่อเนื่อง
โดยได้จัดส่งแรงงานเข้ารับการอบรม ทดสอบ ตามข้อกำหนดของ กรมพัฒนาฝีมือแรงงาน
กระทรวงแรงงาน ซึ่งช่วยให้แรงงานด้านต่างๆ ของบริษัทฯได้รับการพัฒนาทักษะเป็นอย่างดี

ความเสี่ยงด้านภาระรับผิดชอบทางด้านแรงงาน

บริษัทมีการจ้างแรงงานเป็นพนักงานรายวัน
โดยมีสัญญาการจ้างงานครอบคลุมระยะเวลาการก่อสร้างตามสัญญาการก่อสร้างเฉพาะโครงการ
โดยที่การจ้างพนักงานประจำรายวันนี้ทำให้บริษัทสามารถควบคุมคุณภาพงานให้เป็นไปตามมาตรฐานของบริษัท
รวมทั้งอยู่ภายใต้กำหนดเวลาในการส่งมอบงานได้
และบริษัทยังได้มีการใช้ผู้รับเหมาช่วงงานในบางโครงการโดยมีการคัดเลือกผู้รับเหมาช่วงงานที่มีผลงานดี
มีการประเมินผลงานทั้งก่อนว่าจ้างและหลังงานแล้วเสร็จ
ซึ่งทำให้ลดความเสี่ยงด้านภาระการรับผิดชอบทางด้านแรงงานได้บ้างหากเกิดภาวะเศรษฐกิจชลอตัว

อย่างไรก็ตามบริษัทมีความมั่นใจว่าบริษัทจะได้รับงานอย่างต่อเนื่อง
เนื่องจากในปัจจุบันบริษัทได้รับงานโครงการระยะยาวของหน่วยงานในภาครัฐ
และงานจากเจ้าของงานที่ให้ความเชื่อถือในผลงานของบริษัทในการรับงานก่อสร้างอาคารที่เกี่ยวเนื่องกับงานโครงการสาธารณูปโภคขนาดใหญ่ที่ภาครัฐมีแผนการในการดำเนินการ
รวมทั้งการขยายงานออกไปสู่ภูมิภาคประเทศใกล้เคียงต่อไป

ความเสี่ยงด้านความสูญเสีย ในค่าใช้จ่าย จากการบาดเจ็บ ของพนักงานในการปฏิบัติงานก่อสร้าง

ความเสียหายเนื่องจากอุบัติเหตุ บาดเจ็บ ป่วย
ในการทำงานมักเป็นค่าใช้จ่ายซึ่งแฝงอยู่ในธุรกิจงาน และในทุกกระบวนการผลิต
จากการสำรวจของกรมสวัสดิการและคุ้มครองแรงงาน ณ ปัจจุบัน ความสูญเสียจากการเกิดอุบัติเหตุ
ในการทำงานก่อสร้าง เป็นความสูญเสียที่เกิดขึ้นเป็นอันดับหนึ่งในภาคอุตสาหกรรม
และอุบัติเหตุที่เกิดขึ้นมักจะเป็นอุบัติเหตุที่รุนแรงกว่าการทำงานประเภทอื่น

อย่างไรก็ตาม อุบัติเหตุในการทำงานก่อสร้าง ย่อมลดลงได้
ด้วยการปฏิบัติงานในสภาพแวดล้อมที่ปราศจากความเสี่ยง
โดยจัดสภาพแวดล้อมในการทำงานให้ปลอดภัย บริษัท มีนโยบายด้านความปลอดภัยที่ว่า
บริษัทมีความปรารถนาและมุ่งมั่น ที่จะจัดเตรียมสภาพการทำงานที่ปลอดภัยแก่พนักงาน ผู้รับเหมาช่วง
และประชาชนบริเวณรอบๆ สถานที่ก่อสร้าง บริษัทพร้อมที่จะสนับสนุนให้เกิดความมั่นใจว่า
ได้มีการนำระบบการทำงานที่ปลอดภัยรวมทั้ง กฎ ระเบียบ ของส่วนราชการมาปฏิบัติ
และพนักงานทุกคนได้ตระหนักถึง รวมทั้งได้มีการนำไปดำเนินการให้เกิดความปลอดภัย
โดยถือเป็นพันธะผูกพัน ตามคู่มือความปลอดภัยของบริษัท